KOMISIJOS REGLAMENTAS (EB) Nr. 365/2008
2008 m. balandžio 23 d.
patvirtinantis 2010, 2011 ir 2012 metų ad hoc modulių programą dėl darbo jėgos atrankinio tyrimo, numatyto Tarybos reglamentu (EB) Nr. 577/98
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 4 straipsnio 2 dalį,
kadangi:
(1)
Pagal Reglamento (EB) Nr. 577/98 4 straipsnio 2 dalį būtina nurodyti 2010, 2011 ir 2012 metų ad hoc modulių programos dalis.
(2)
Tarybos sprendimu 2005/600/EB patvirtintomis Užimtumo gairėmis (2005-2008 m.) (2), Europos Komisijos „Moterų ir vyrų lygybės gairėmis“ (3) ir Europos lyčių lygybės paktu (4) valstybės narės skatinamos imtis priemonių geresnei darbo ir asmeninio gyvenimo pusiausvyrai skatinti, t. y. priemonių, susijusių su vaikų priežiūra, kitų išlaikytinių priežiūros galimybėmis ir vaiko priežiūros atostogų tiek moterims, tiek vyrams skatinimu. Todėl norint įvertinti pastaruoju metu vykdomos politikos šioje srityje poveikį, būtų būtina surinkti susijusią informaciją pagal 2010 m. ad hoc modulį.
(3)
1999 m. birželio 17 d. Tarybos rezoliucijoje dėl lygių galimybių žmonėms su negalia (5) nurodyta, kad reikalingas išsamus ir palyginamas duomenų apie žmonių su negalia padėtį darbo rinkoje rinkinys. Be to, reikėtų stebėti, kaip įgyvendinamas Komisijos Europos veiksmų planas dėl žmonių su negalia lygių galimybių (6), kuriame didelis dėmesys skiriamas aktyviai žmonių su negalia įtraukčiai. Todėl šią informaciją reikėtų rinkti pasitelkus 2011 m. ad hoc modulį.
(4)
Būtina turėti išsamių ir palyginamų duomenų apie perėjimą nuo darbinės veiklos prie pensijos rinkinį, kad būtų galima stebėti pažangą siekiant bendrų Europos užimtumo strategijos ir 2001 m. gruodžio mėn. Lakeno Europos Vadovų Tarybos pradėto atviro koordinavimo metodo pensijų srityje tikslų. Abiejuose procesuose kaip prioritetinis veiksmas nustatytas aktyvaus senėjimo ir darbinės veiklos ilginimo skatinimas. Todėl informaciją apie pagyvenusių darbininkų padėtį darbo rinkoje ir svarbiausius veiksnius, turinčius įtakos jų dalyvavimui darbo rinkoje ir perėjimui nuo darbinės veiklos prie pensijos, reikėtų rinkti pasitelkus 2012 m. ad hoc modulį.
(5)
2005 m. kovo 15 d. Komisijos reglamente (EB) Nr. 430/2005, įgyvendinančiame Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje dėl naudotino kodifikavimo duomenims nuo 2006 m. perduoti ir imties dalies panaudojimo duomenims apie struktūrinius kintamuosius rinkti (7) nustatyti imties, kuri turi būti naudojama ad hoc modulių informacijai rinkti, rodikliai.
(6)
Šiame reglamente numatytos priemonės atitinka Tarybos sprendimu 89/382/EEB, Euratomas (8), įsteigto Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo reglamentu patvirtinama priede išdėstyta 2010, 2011 ir 2012 m. ad hoc modulių programa dėl darbo jėgos atrankinio tyrimo.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir taikomas tiesiogiai visose valstybėse narėse.
Priimta Briuselyje, 2008 m. balandžio 23 d.